Zhantas/Cleaned-Kyrgyz_Wikipedia huggingface dataset:
Алыбаев Жолболду Парпиевич

200px|thumbnail|right|Алыбаев Жолболду
Алыбаев Жолболду Парпиевич (1947-жылы туулган, Ош облусу, Өзгөн району, Зергер айылы) — обончу, ырчы, акын, дастанчы. Орто мектепти аяктагандан кийин Ош мамлекеттик педагогикалык институтунун музыкалык факультетин бүтүргөн (1965). Анын обон чыгарууга болгон ышкысы институтта окуп жүргөндө башталып, обончу, композитор Р. Абдыкадыровдун чыгармаларын аткаруусу жана анын жеке өзүнөн таалим-тарбия алуусу ага чыгармачылык түрткү берген.

1970–2000-жылдары Жалал-Абад шаарындагы педагогикалык окуу жайында, маданият техникумунда, Жалал-Абад мамлекеттик университетинде окутуучу болуп эмгектенген.

2000-жылдан Ош мамлекеттик университетинин искусство факультетинде окутуучу, Р. Абдыкадыров атындагы Ош облустук филармониясында артист болуп эмгектенип келет. 2002-жылдан Ош мамлекеттик университетинин доценти. 100гө жакын обондорду жараткан. «Караматхан», «Сүйгөнүмө» сыяктуу ондогон обондору Кыргыз радиосунун Алтын казынасына жазылып алынган.

Ал 15–20 жылдан бери санат айтуучу, дастанчы, термечи катары Барпы Алыкуловдун сөзүнө жазылган «Өзгөчөм», «Мырзайым», «Буракжан», «Жарга жыгылса суу», Жеңижоктун «Кѳк сулуу», «Балам жок», Корголдун «Сен, сен дүйнѳ», Молдо Нияздын «Даткайым», Нурмолдонун «Ѳмүр», элдик «Акжамал», өзүнүн сөзүнө жазылган «Чолпонум» жана башка ыр, дастандарды аткарып келет. Калыгулдун «Тар заманын» ырчылардын ичинен алгачкылардан болуп калк алдына ырдап чыккан. Аккордеондун, комуздун коштоосунда «Туулган жерге», «Дилбар ай», «Кыздар», «Ѳзбек кызына», «Кош алма», «Арман», «Рыспайга кат» деген ырларын жогорку чеберчиликте элге тартуулап келет. «Гүлазык», «Чолпонум» аттуу ырлар жыйнактары жарык кѳргѳн. Ал ыр, санат, дастан, термелерден турган эки жыйнактын автору.
Облустук, республикалык ар кандай деңгээлдеги кароо-сынактарга, фестивалдарга такай катышып, лауреат болгон.
Сирия, Иордания сыяктуу чет өлкөлөрдө чыгармачылык сапарда болгон.
1983-жылы Кыргыз ССРинин Жогорку Советинин Ардак грамотасы, 1995-жылы «Манас–1000» медалы менен сыйланган.
1993-жылы «Кыргыз Республикасынын эмгек сиңирген артисти», 2003-жылы «Кыргыз Республикасынын эл артисти» наамдары ыйгарылган.
Медалдар менен сыйланган.

 Аткарылып жүргөн чыгармалары 
«Караматхан» с. Ж.Алыбаевдики
«Сүйгөнүмө» с. Ж.Алыбаевдики
«Өзгөчөм» с. Б.Алыкуловдуку
«Мырзайым» с. Б.Алыкуловдуку
«Чолпонум» с. Ж.Алыбаевдики ж.б.

 Дисктери 
Жолболду Алыбаев ырдайт 20, компакт-диск, 2010.

 Ноталуу китептери 
 Чолпонум: Обондуу ырлар. – Б., 1997.
 Дастан: Ырлар, обондуу ырлар, – Ош, 2007.

 Колдонулган адабияттар 
 Кыргыз Республикасынын обончулары/Кыргызпатент/ Түз.: А.Чекиров, Ө.Калыева. – Б.: 2010. – ISBN 978-9967-26-120-4

Категория:Кыргыз обончулары
Категория:Инсандар
Кадыракунов Керимбек

Кадыракунов Керимбек – акын. Нарын шаарында 1953-жылы 2З-майда туулган. 1970-жылы Орто-Нура айылындагы А.Жданов атындагы орто мектебин, 1975-жылы Фрунзедеги Политехникалык институтунун механикалык факультетин ийгиликтүү бүтүргөн. Кесиби боюнча инженер-механик.

Эмгек жолун 1975-жылы Нарын шаарындагы жүк ташуучу автобазада механик болуп иштөөдөн баштап, башкы инженерге чейин иштеген. Кийин Республикалык транспорттук эксплуатациялык башкармалыгынын Нарын шаарындагы автобазасынын начальниги болуп дайындалган. 

1983–1987-жж. Эл депутаттарынын Нарын шаардык советинин Аткаруу комитетинин төрагасынын орун басары болуп шайланган. 

1987–1991-жж. Нарын, Ысык-Көл облустарында Турмуш-тиричилик өндүрүштүк бирикмесинин башкы директору, 1991–2007-жж. “Кыргызалтын” мамлекеттик концернге караштуу “Солтон-Сары” эксплуатациялык чалгындоо кен чыгаруучу мекемесинин начальнигинин орун басары, концерндин башкы адиси, “Нарынмунай ЛТД” жоопкерчилиги чектелген коомунда башкы директор, 2008–2010-жж. «Жети-Өгүз» санаториясынын директору, 2011-жылдан “Кыргызстан” санаториясынын директору болуп иштеп келет. 

Мектепте окуп жүргөндө алгачкы ырлары республикалык гезит-журналдарда жарыяланып, 1972–1973-жж. жаштардын «Учкун», 1975-жылы «Темир канат» альманахтарында бир топ ырлары, «Ала-Тоо» журналында ыр топтомдору жарык көргөн.

Анын ырларынын текстерине Кыргыз Республикасынын эл артисттери К.Тагаев, Ш.Өтөбаев, белгилүү обончулар А.Кыязов, К.Усуповдор обондорду чыгарышкан.

1974-жылы Республикалык чыгармачыл жаштардын көркөм өнөр фестивалынын лауреаты, Лениндик коммунисттик жаштар союзунун уюштуруу комитетинин дипломунун ээси болгон.

Тажрыйбалуу, мыкты өндүрүшчү катары Нарын шаарынын Эл депутаттар советинин беш жолку чакырылышына депутат болуп шайланган.

2007-жылдан Кыргыз Республикасынын Улуттук жазуучулар союзунун мүчөсү.

Жарык көргөн китептери

Кыргыз тилинде

Сырдашым-жарык дүйнө: Ырлар. – Ф.: Мектеп, 1980.

Мен терметкен ойлор: Ырлар. – Б.: Бийиктик, 2004. – 108 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6

Категория: Кыргыз Республикасынын жазуучулары
Качибеков Кушубек (Кушан)

Качибеков Кушубек (Кушан) – жазуучу. Талас районунун Чат-Базар айылында 1952-жылы 26-июнда туулган. А.Оторбаев атындагы орто мектепти жана 1974-жылы Кыргыз мамлекеттик университетинин экономика факультетин бүтүргөн. 

1974-1980-жж. Талас районундагы колхоздордо бухгалтер-экономисттик кесипте эмгектенген. 1981-1994-жж. Талас облустук айыл-чарба башкармасында, агро-өнөр жай комитетинде, экономика илим-изилдөө институтунда, айыл чарба министрлигинде жетектөөчү адис, илимий кызматкер, башкы адис, бөлүм башчы, 1995-2003-жж. көз карандысыз эркин аудитор, 2003-2017 жж. Кыргыз Республикасынын Эсептөө палатасынын аймактык бөлүмүндө мамлекеттик инспектор болуп иштеген.

2006-2008-жж. Эл аралык башкаруу, укук, финансы жана бизнес академиясын бүтүрүп, жогорку юридикалык билим алган. 2019-жылдан бери КР .Китеп палатасынын жооптуу кызматкери. 

4 тарыхый китептердин жана 2 макалалар жыйнагынын автору. Экономикалык, тарыхый, элдик дарыгерлик темалары боюнча бир нече макалалардын автору. 1989, 1990-жылдары “Ала-Тоо” журналына “Санжыра-тарыхка так мамиле”, “Ак шербет” дастандары жарыяланган. “Талас турмушу” гезитине “Аблай жөнүндө ыр”, А. Маргуландан орус тилинен котормосу жарык көргөн.

Бүргө баатырдын атчан айкелин Талас районунун Чат-Базар айылына тургузуунун демилгечиси. Казакстандагы Бүргө баатырдын кабырына таш эстелик, Талас шаарына Итим бийдин айкелин орнотуунун демилгечиси жана уюштуруучусу. 

Москвада чыгуучу “Арман” аскердик-тарыхый журналдын Кыргызстан боюнча редколлегия мүчөсү. 

2008-жылы “Мамлекеттик аудиттин отличниги”, 2009-жылы ”Маданияттын мыкты кызматкери”,"Элге билим беруунун отличниги" төш белгилери жана. Бишкек шаарынын алтын медалы менен сыйланган. Мамлекеттик кызматтын 3-класстагы кеңешчиси. “Бүргө баатыр” коомдук кайрымдуулук фондусунун президенти, эл аралык "Алтай-Манас-Талас" коомдук бирикмесинин жетекчиси. Талас районунун ардактуу атуулу . Коомдук кайрымдуулук фондусу аркылуу жыл сайын Суусамыр жайлоосуна жайкы балдар лагерин уюштуруп жетим балдар интернаттарынан окуучуларды эс алдырышат. Алтай республикасына Айкол Манастын айкелин орнотуу боюнча демилгечи. Аталган коомдук бирикменин аракети менен РФ Тоолу-Алтай мамлекеттик Университетине жыл сайын Кыргызстандык 40-50 студенттерди бюджеттик негизде бекер окутуп жатат. Жыйынтыгында бүгүнкү күндө Алтайда 300 дөн ашык кыргызстандык жаштар билим алууда.

1996-жылдан Кыргызстан Журналисттер, 2008-жылдан Кыргыз Республикасынын Улуттук жазуучулар союзунун мүчөсү. 

 Жарык көргөн китептери 
 Кыргыз тилинде 
Бүргө баатыр: Көркөм баян. - Б.: Бийиктик, 2003, 2007. - 205 б.

Эр Солтоной баяны: Тарыхый-көркөм баян. - Б.: Илим, 2008. - 90 б.

Сатыкей баатыр: Тарыхый роман. - Б.: Учкун, 2009. - 180 б. 

Төрөкул Жанузаков... Түркстан жаңырыгы. тарыхый-даректүү баян. Мега -Формат.2019. 564 б. 

Кушчу этимологисы, Туран, Кушан империялары. тарыхый иликтөөлөр. Мега-Формат. 2019.98 б. 

Кубат бий. макалалар жыйнагы .Мегаформат. 2019. 103 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6

Категория:Инсандар
Категория:Кыргыз Республикасынын жазуучулары
Кененбаев Жолдошбай

Кененбаев Жолдошбай – акын. Жети-Өгүз районунун Чычкан айылында 1940-жылы 2-январда туулган. Айылдагы жети жылдык мектепти, 1959-жылы Барскоондогу С.Орджоникидзе атындагы орто мектепти, 1961-жылы Фрунзедеги советтик соода техникумун аяктаган. 

Техникумдун жолдомосу менен 1961-жылы Пржевальскидеги шаардык соода уюмунда эмгек жолун баштаган. Соода тармагында 40 жыл иштеп, «Советтик сооданын отличниги” наамына татыктуу болгон. 

Кыргыз мамлекеттик университетинин экономика факультетин сырттан окуп бүтүргөн. 

«Социалисттик мелдештин жеңүүчүсү», «Эмгек ардагери», «Кыргыз-түрк элдеринин достугун чыңдагандыгы үчүн» төш белгилери менен жана бир катар грамоталар менен сыйланган.

Ысык-Көл облусунун өнүгүшүнө арналган чыгармачылык сынакта 4 жолу лауреаты болгон.

1996-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Түрк атанын балдары: Ырлар. – Каракол: Акыл, 1993. -103 б.

Ысык-Көлгө кут түштү: Ырлар жана поэмалар. – Каракол, Акыл, 1993. - 128 б.

Табият жана Шарият: Ырлар жана поэмалар. – Б.: Салам, 1995. - 124 б.

Окуу жана эмгек: Балдар үчүн. - Б.: Кутбер, 2009. - 358 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кенжеев Токтогул

Кенжеев Токтогул 1936-жылдын 20-мартында Кара-Кулжа районунун Алайкуу өрөөнүндөгү Кан-Коргон кыштагында туулган. 1953-жылы Токтогул атындагы мектепти бүтүргөн. 

1958-жылы Жалал-Абаддагы зооветеринардык техникумду аяктап, Алайкууда мал доктор болуп иштеген. 1954–1964-жж. Кыргыз мамлекеттик университетинин журналистика бөлүмүндө Лениндик стипендия менен окуп окуу жайын кызыл диплом менен аяктаган. Төрт жыл мектепте сабак берген.

Журналисттик кесиби боюнча 1968-жылдан облустук «Ленин жолу» гезитинде бөлүм башчы, 1976–1997-жж. Ош облустук телерадио комитетинде 21 жыл башкы редактор болуп иштеген. 1999-жылдан «Ош шамы» гезитинин кызматкери болуп иштеп келет. 

1957-жылы «Ала-Тоо» журналына ыр топтому жарыяланып, ошондон баштап республикалык, облустук басма сөздөрдө чыгармалары жарыяланып келген. 

2005-жылы «Бизнес болдук» аттуу трагикомедиясы С.Ибраимов атындагы Ош улуттук кыргыз драма театрында коюлуп, аймактык театр фестивалында актуалдуу темасы үчүн лауреаты болгон.

1987-жылы ага “Кыргыз Республикасынын маданиятына эмгек сиңирген ишмер” наамы берилип, Жогорку Кеңештин Ардак грамотасы менен сыйланган.

1972-жылдан Журналисттер союзунун, 1996-жылдан Кыргыз Республикасынын Улуттук жазуучулар союзунун мүчөсү. 

 Жарык көргөн китептери 
 Кыргыз тилинде 
Баатырдын бийик жылдызы: Очерк. – Ф.: Кыргызстан, 1973. 

Эмгек тартиби – ийгиликтин өбөлгөсү: Публицистика. – Ф.: Кыргызстан, 1984. 

Ариет жолу: Ырлар, поэма. – Ош: Жазуучулар союзунун облустук бөлүмү, 1996. 

Ата жыты: Прозалар жана комедия. – Б.: Бийиктик, 2004. 

Аманат дүйнө бул жалган: Ырлар, поэмалар. – Ош: Жазуучулар союзунун облустук бөлүмү, 2006. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Керималиев Калкан

Керималиев Калкан - дастанчы-акын, жазуучу. Ат-Башы районунун Кара-Коюн айылында 1930-жылы 27-январда туулган. Кызыл-Туу, Кара-Суу, №1 В.И.Ленин атындагы орто мектептеринен билим алган. 

Мектепти аяктагандан кийин «Пограничник» жети жылдык мектебинде мугалим болуп иштеген. 1952-жылы Кыргыз мамлекеттик университетин аяктаган.

1952–1990-жж. Ат-Башы өрөөнүндөгү бир катар мектептерде мугалим, окуу бөлүмүнүн башчысы, директор болуп эмгектенип, 1990-жылдан ардактуу эс алууга чыккан.

1945-жылдан бери чыгармачылык менен алектенип, 50-60тан ашуун эмгектери мезгилдүү басма сөз беттеринде жарык көргөн. 

Кыргыз ССР Жогорку Кеңешинин, Кыргыз Республикасынын Билим берүү министрлигинин, Кыргыз Республикасынын Маданият министрлигинин Ардак грамоталары, медалдар менен сыйланган. «Кыргыз Республикасынын Эл агартуусунун отличниги» төш белгисинин ээси. 

2006-жылдан Кыргыз Республикасынын Маданият ишмерлер ассамблеясынын мүчөсү. Ассамблеянын атынан Аалы Токомбаев атындагы адабий сыйлыгынын лауреаты болгон. “Ат-башы районунун ардактуу атуулу” наамын алган. 

Ат-Башы районундагы Кызыл-Туу айылына жаңы мектеп имаратын салдырган. Өзү жарым кылымдан ашык мугалим, директор болуп иштеген Кызыл-Туу орто мектебине Калкан Керималиевдин ысмы ыйгарылган.

1952-жылдан СССРдин, Кыргыз ССРинин Журналисттер союзунун, 1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Алп манасчы Келдибек. – Ат-Башы: Ат-Башы басмаканасы, 1995. – 100 б.

Кан Кошой – Б.: Кыргыз улуттук илимдер академиясынын басмаканасы, 1996. – 445 б.

Жаңыл Мырза. – Нарын: Нарын шаардык басмаканасы, 1995. –140 бет.

Көч Көчтүн Көк дөбөтү. – Б.: улуттук илимдер академиясынын басмаканасы, 1999. –126 б.

Асык-Кыргыздарынын эл агартуучу устаттары. – Б.: Инсат басмаканасы, 2002. – 288 б.

Чоко Баатыр. – Б.: Бийиктик, 2007. – 240 б.

Асык -Кыргыз тарыхы. – Б.: Maxprint, 2008. – 450 б. 

Кызалак аке. – Б.: Maxprint, 2009. – 250 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Керимбаев Качкынбай

Керимбаев Качкынбай – жазуучу. Токтогул районунун Сары-Камыш айылында 1956-жылы 9-февралда туулган. Сары-Камыш айылындагы Бирлик орто мектебин 1973-жылы аяктап, 1973-1975-жж. Базар-Коргондогу №12 кесиптик-техникалык окуу жайында кеңири профилдеги айыл чарба механиги адистигинде окуган.

Эмгек жолун 1975-1976-жж. Токтогул районунун «Толук» совхозунун 3-бөлүмүндө жумушчу болуп иштөө менен баштаган. 1977-жылы райондук камсыздандыруу инспекциясында штаттан тышкаркы агент, 1977-1980-жж. райондук керек-жарак коомунда жумушчу, 1980-1985-жж. Токтогул райондук «Учкун» редакциясынын алдындагы басма цехинде механик болуп эмгектенген.

1990-жылы СССРдин 50 жылдыгы атындагы Кыргыз мамлекеттик университеттин филология факультетинин журналистика бөлүмүн сырттан окуп бүтүргөн. 

1985-жылы «Учкун» гезитинин партиялык турмуш, айыл чарба бөлүмдөрүндө кабарчы, 1990-жылдан райондук «Шамшыкал» гезитинин жооптуу катчысы болуп иштеп келет. 

1999-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Кар кызым менин: Повесттер, аңгемелер, драма. - Б.: Элпек, 2002. - 180 б.

Сен жөнүндө элегия: Аңгемелер. - Б.: Айат, 2006. - 76 б.

Телефон КИУ-1: Фантастикалык аңгеме. - Б.: Айат, 2006. - 12 б.

Айыл баяны: Эссе, очерктер. - Б.: Айат, 2007. - 88 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кимсанов Куштарбек

Кимсанов Куштарбек - акын жана жазуучу. Кара-Суу районунун Топ-Терек айылында 1977-жылы 15-июнда туулган. 

2000-жылы Ош гуманитардык педагогикалык институтунун педагогика факультетин, 2003-жылы Ош мамлекеттик университетинин филология факультетин, 2006-жылы Кыргыз Республикасынын Президентине караштуу Башкаруу Академиясынын «Мамлекеттик башкаруу» адистигин, «Магистр» академиялык даражасын аяктаган. 

2000-жылга чейин Ош жогорку колледжинде лаборант, 2000–2003-жж. Ош шаарындагы №18-гимназия мектебинде башталгыч класстар жана кыргыз тили, адабияты мугалими, директордун тарбиялык иштер боюнча орун басары, 2001–2003-жж. Республикалык «Жаңы муун» гезитинде кабарчы, 2002–2004-жж. «Ош жаңырыгы» гезитинде кабарчы, ошол эле мезгилде Ош облустук мугалимдердин билимин өркүндөтүү институтунда лектор, Педагогикалык-маалыматтык «Кеменгер» гезитинин башкы редактору, 2005–2006-жж. Ош облусунун мамлекеттик администрациясынын Мамлекеттик тилди өнүктүрүү фондунун башкы адиси, 2007–2009-жж. Ош шаардык билим берүү башкармалыгында начальниктин орун басары жана Кыргыз Республикасынын Улуттук жазуучулар союзунун Ош облустук бөлүмүнүн башчысы болуп эмгектенген.

2007-жылы Кыргыз Республикасынын Мамлекеттик тил комиссиясынын «Кыргыз тили» төш белгиси менен сыйланып, 2007-жылы Кыргыз Республикасынын Өкмөтүнүн Жаштар сыйлыгынын дипломанты болгон.

1999-жылдан Кыргызстан Журналисттер союзунун, 2002-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Белек: Ырлар. – Ош, 1999. – 36 б. 

Алиппе салтанаты: Мугалимдер үчүн методикалык колдонмо. - Ош, 2000. – 40 б. 

Тунук сезимдер: Ырлар, аңгемелер. - Ош, 2001. – 70 б.

Жандуу сабак: Методикалык колдонмо/Башталгыч жана кыргыз тили адабияты мугалимдери үчүн. – Ош, 2001. – 112 б.

Сыйкырдуу шакек: Жомоктор. – Ош, 2001. - 52 б.

Көрөңгө: Акыл казынасы, даанышман ойлор. – Ош, 2003. – 104 б.

Рубаилер. – Ош, 2003. - 64 б.

Жүрөктөгү булак: Ырлар, новеллалар. – Б., 2004. – 160 б.

Бийик максат: Ырлар. – Ош, 2005. (авторлош).

Сүйүүгө таазим: Акро ырлар / Махабат дастандары, даанышман ойлор. – Б., 2005. – 120 б.

Адамдардын көңүлү оорубасын: Ырлар, аңгемелер. – Ош, 2005. – 164 б.

Ата-энени кадырлайлы каректей: Ырлар, аңгемелер. – Ош, 2006 – 160 б.

Чейрек кылым: Ырлар, аңгемелер. – Ош, 2007. – 220 б.

Ар кандай: Ырлар, аңгемелер, ойлор. – Ош, 2008. – 104 б.

Жүрөктөгү жарака – 1: Ырлар, аңгемелер. – Ош, 2008. – 220 б.

Арактын азабы: Ырлар, аңгемелер, ойлор. – Ош, 2008. 116 б.

Монофондор: – Ош, 2008. – 70 б.

Адеп, ыйман ырлары. – Ош, 2008. – 96 б.

 Башка тилдерде 
Манин дуням. – Ош, 2007. – 104 б. өзбек тилинде.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кожогулов Атахан

Кожогулов Атахан – акын. Кочкор районунун Чолпон айылында 1971-жылы 23-мартта туулган. 1987-жылы Чолпон орто мектебин, 1992-жылы Кыргыз мамлекеттик университеттин тарых факультетин аяктаган. 

1992–1993-жж. Бишкектеги №5 Улуттук компьютердик гимназияда тарых мугалими болуп иштеген. 1993-жылдын март айынан Улуттук телерадио корпорациясынын адабий-драмалык башкы редакциясында, 2001-жылдан “Замана” студиясында кабарчы, алып баруучулук кызматтарды аркалап келүүдө. 

1991-жылдан баштап мезгилдүү басма сөзгө ырлары, эссе, новеллары жарыяланып келет. Алгачкы китеби 1998-жылы “Көз мончок” деген ат менен жарык көргөн. 

Ал Б.Пастернактын, А.Ахматованын, Ю.Кузнецовдун кытай, япон акындарынын айрым чыгармаларын кыргызчага которгон. 

2008-жылы “Кыргыз Республикасынын Улуттук телерадиокорпорациясынын отличниги” наамы берилген. 

1994-жылы жаш акындардын сынагынын жеңүүчүсү аталып, Табылды Муканов атындагы сыйлыктын лауреаты болгон жана жазуучулар союзуна мүчөлүккө кабыл алынган. 

 Жарык көргөн китептери 
 Кыргыз тилинде 
Көз мончок: Ырлар. – Б.: Аят басмасы, 1998. – 41 б.

Деңиз муң: Ырлар жана поэма. – Б.: Бийиктик, 2003. – 108 б.

Чач агарткан чакырым: Ырлар. – Б.: Бийиктик, 2008. – 152 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Козубаев Тилек

Козубаев Тилек - акын жана жазуучу. Кетмен-Төбө өрөөнүнүн Жетиген айылында 1974-жылдын 24-мартында туулган. 

Ал санжыра, роман жана поэзия, прозалык чыгармалардын үстүндө иштеп келет. Бир топ чыгармалары мезгилдүү басма сөз беттеринде, Кыргыз Республикасынын Жазуучулар Союзунун «Топ жылдыз» жамааттык жыйнагында жана «Саамалык-2», «Жетиген» жыйнактарында жарык көрүп келүүдө.

2009-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Бабалар мурасы: Повесть. – Б: Мамлекеттик интеллектуалдык мүлк фонду, 2010. – 68 б.

Жүрөгүм Кыргызстан: Аңгемелер жана повесть. – Б: Мурас, 2010. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кошоев Ахунбай

Кошоев Ахунбай – акын. Талас районунун Көпүрө-Базар айылында 1950-жылы 14-сентябрда туулган. 1968-жылы Токтогул Сатылганов атындагы орто мектебин аяктаган. 

1968–1972-жж. Ош педагогикалык институтунун студенти болгон. 1973–1974-жж. Советтик Армиянын катарында болуу менен Дүйшөбү шаарындагы офицерлерди даярдоо курсун бүткөн. 

1976–1990-жж. Ички иштер башкармалыгынын карамагында эмгектенген. Жогорку юридикалык-укук таануучулук билими бар. 1990–1993-жж. Бишкек Гуманитардык университетинде эл аралык байланыш башкармалыгынын башчысы, проректор кызматтарында эмгектенген. 1993-жылдан жеке бизнесте болуп, 1997-жылдан Кыргыз-Орус биргелешкен ишканасынын уюштуруучуларынын бири. «Озкент» Жоопкерчилиги чектелген коомунун башкы директору жана Кыргызстан – Монголия Достук коомун жетектейт.

1976-жылы алгачкы ырлары «Ленинчил жаш» гезитине жарыяланган, кийин «Советтик Кыргызстан», «Кыргызстан маданияты» гезиттеринде жана «Ала-Too» журналында ыр топтомдору, «Алас», «Апта», «Кыргыз руху», «Ачык саясат», «Кылмыш жана жаза», «Преступление и наказание» гезиттеринде кыргыз-орус тилдеринде макалалары жарык көрүп келет. 

1986-жылы Алматыдагы «Жазушы» басмасынан «Кыргыз акындарынын өлеңдери” жыйнагында анын ырлары жарык көргөн.

2006-жылы Кыргыз – Монгол эл аралык экономикалык жана достук мамилелерине кошкон салымы үчүн Монгол Республикасынын президентинин жарлыгы менен «Чынгызхан» жана «Улуу монгол империясынын түзүлүшүнүн 800 жылдыгы» медалдары менен сыйланган.

2000-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Талаа жана лабиринт: Ырлар жана поэмалар. – Ф.: Мектеп, 1983. – 42 б.

Санаагөй: Ырлар. – Б.: Мектеп, 1986. – 50 б.

Талаа жана лабиринт: Ырлар жана поэмалар. – Б.: Асель, 2008. – 88 б.

Талаа жана лабиринт:: Ырлар жана поэмалар / толукталып, кошумчаланып басылышы. – Б.: “Салам” басма үйү, 2010. – 600 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Кошчиев Эрмек

Кошчиев Эрмек – жазуучу. Талас районунун Көк-Сай айылында 1960-жылы 3-сентябрда туулган. 1976-жылы Көк-Сай орто мектебинен 8-классты, 1979-жылы кесипчилик окуу жайын, 1982-жылы Казак Республикасындагы Чимкент облусунун Түркстан шаарындагы индустриалдык педагогикалык техникумун бүтүрүп, ошол эле жылы кесипчилик окуу жайында чебер-мугалим болуп иштеген. 

1983–1985-жж. аскердик кызмат өтөп, 1985–1989-жж. К.И Скрябин атындагы Кыргыз мамлекеттик айыл чарба институтунун суу мелиорация факультетинен билим алган. 

1988–1991-жж. Кара-Буура районунун Кайнар орто мектебинде мугалим, 1991–1994-жж. республикалык “Улукман” гезитинде жооптуу редактор, 1994–1996-жж. Кыргыз телерадиокорпорациясынын Кыргыз радиосунун “Кабарлар” редакциясында редактор болуп иштеген. 

1996-жылы Кыргыз мамлекеттик университетинин журналистика факультетин сырттан окуп бүтүрүп, 1996–1998-жж. “Тагдыр” гезитинде башкы редактор, кийин “Жан дүйнө” гезитинде журналист катары эмгектенип келет. 

Алгачкы “Жаз” аттуу ыры 1976-жылы март айында райондук “Октябрь таңы” гезитинде жарык көрүп, кийинчерээк макалалары, ырлары, аңгемелери республикалык гезит-журналдарда жарыяланып, аңгемелери радиодон уктурулган. 

“Барак баатыр”, “Көрдөгү ый” аңгемелери республикалык “Калемгер” клубунун 2005–2006-жылдардагы “Мыкты аңгемелер” сынагынын жеңүүчүсү болгон. 

2009-жылдан Кыргыз Республикасынын Улуттук Жазуучулар союзунун мүчөсү.

 Жарык көргөн китептери 
Боздогон түн: Повесттер, аңгемелер. – Б.: Текник, 2005. – 160 б.

Шок келин: Повесть, аңгемелер. – Б.: Текник, 2006. – 114 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары